text: Bedstefar John sveder sammen med sine tre børnebørn
  14 februar 2017 kl. 14.01
  I Vejle tager pensionisterne deres børnebørn med til morgengymnastik. Idræt i dagtimerne afholder familiedag, hvor generationerne dyrker motion sammen.
  Når pensionisten John Jacobsen passer børnebørnene, sidder de ikke bare derhjemme. Sammen med ungerne får han sved på panden i DGI-huset i Vejle.
  - Jeg er herinde sammen med mine børnebørn. Jeg synes, det er et fantastisk arrangement, siger pensionisten John Jacobsen til TV SYD.
  Det kommunale tilbud, Idræt i dagtimerne, oplevede, at bedsteforældrene ikke kom til deres ugentlige gymnastik i vinterferien. De havde travlt med at passe børnebørn. Det har de nu lavet om på ved at invitere børn og børnebørn med til spil og leg.
  - For at det ikke bliver alt for stresset siger vi: Tag børnene med til idræt. Og så gælder det om at få oplevelser på tværs af generationer, siger Lars Damgaard, leder af Idræt i dagtimerne.
  Det er fjerde år i træk, børn og gamle spiller og leger sammen i Vejle. Deltagelsen er gratis, og alle er velkomne.
  